Ilbieraħ, il-gvern tar-Repubblika Demokratika tal-Kongo ordna lill-ambaxxatur li jirrappreżenta l-Unjoni Ewropea biex jitlaq mill-pajjiż. Xejn ma jista' jiġġustifika dan l-att arbitrarju. Fir-rigward tar-reċiproċità invokata wara s-sanzjonijiet individwali adottati kontra ċerti ċittadini Kongoliżi, l-UE tixtieq tfakkar li dawn il-miżuri huma relatati ma' ksur tad-drittijiet tal-bniedem u l-ostakolar ta' soluzzjoni paċifika għall-kriżi fir-RDK. Il-miżuri ġew adottati fit-12 ta' Diċembru 2016 u fid-29 ta' Mejju 2017 b'mod unanimu mit-28 stat membru tal-UE, u ser jiġu rieżaminati b'kont meħud tal-elezzjonijiet fir-RDK, u possibbilment jiġu adattati kif ikun xieraq. L-UE hija sieħeb prinċipali tar-RDK u tal-poplu tagħha li magħhom għandha kooperazzjoni mill-qrib. Lejliet elezzjonijiet kruċjali għall-pajjiż, hija tqis li din id-deċiżjoni hija kompletament kontroproduttiva u tmur kontra l-interessi tal-poplu. Kif iddikjarat ir-Rappreżentant Għoli Federica Mogherini f'isem l-UE fit-22 ta' Novembru, elezzjonijiet inklużivi, trasparenti, kredibbli u paċifiċi ser ikunu importanti għall-involviment futur tal-Unjoni Ewropea fir-RDK. L-UE tikkondividi bis-sħiħ it-tħassib muri mill-mexxejja tar-reġjun imlaqqgħin b'mod urġenti fi Brazzaville fis-26 ta' Diċembru, u l-appell tagħhom għall-kalma u l-moderazzjoni sabiex l-elezzjonijiet isiru fis-serenità. Il-Pajjiżi Kandidati tal-eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. *L-eks-Repubblika Jugoslava tal-Maċedonja, il-Montenegro, is-Serbja u l-Albanija jibqgħu jagħmlu parti mill-Proċess ta' Stabbilizzazzjoni u ta' Assoċjazzjoni.